બંને બહેનો ચંબલની પદયાત્રામાં વિનોબાજીની સાથે રહ્યાં. ત્યારે વિનોબાજીએ એમનો બધો જીવનવૃતાંત જાણ્યો અને તેમાં ઘણો રસ લીધો. આ દરમ્યાનની બહેનોની ડાયરીમાં – ‘આજે ફરી અમારાં નામ પૂછ્યાં, અને નામ ઉપર થોડી વાતો કરી…. ફરી આજે અમારાં નામની ચર્ચા ઉપાડી. તેના અર્થ બતાવ્યા. નામ લાંબાં છે, એમ પણ કહ્યું…. ફરી એક વાર સાંજનો વખત હતો. સંધ્યા સુંદર ખીલેલી. મુકામની અગાશી ઉપર બાબા બેઠેલા. ગપસપ ચાલી રહી હતી. બાબાએ અમને પાસે બોલાવ્યાં. ફરી અમારાં નામ પૂછ્યાં. જ્યારે અમે કહ્યું, કાન્તા અને હરવિલાસ, ત્યારે તેઓ કાન્તા તરફ જોઈને બોલ્યા, તારું નામ કાન્તા ન હોઈ શકે. અને વાસ્તવમાં હતું એમ જ. જ્યારે એમને કહ્યું કે, મૂળ નામ તો ચંદ્રકાન્તા છે, પણ સંક્ષેપમાં કાન્તા જ પ્રચલિત થઈ ગયું છે, ત્યારે એ બોલ્યા, હવે બરાબર ! અમને ખબર ન પડી કે બાબાએ શી રીતે જાણ્યું કે કાન્તા ખરું નામ નથી !’ આ નામ પૂછતા રહેવા અંગેનું રહસ્ય છૂટા પડ્યાં ત્યાં સુધી કાયમનું કાયમ રહ્યું. ત્યાર બાદ ગુજરાત આવીને બહેનોએ પત્ર લખ્યો હશે. એ પત્રનો જવાબ તુરત જ આવ્યો. નામ વારંવાર પૂછતા રહેવાનું રહસ્ય આ પત્રથી ખૂલ્યું. બે દેહ પણ એક જીવ રૂપે વિચરી રહેલ આ ભગિનીદ્વયનું નામ પણ એક જ હોવું જોઈએ, એવી વિનોબાજીની ભાવના હતી. તત્કાળ ન સૂઝ્યું, તે પત્ર લખતી વખતે પ્રગટ થયું. બંનેના સહિયારા વ્યક્તિત્વને એક નામ મળ્યું. પત્રમાં સંબોધન હતું – ‘ચિં. હરિશ્ચંદ્ર’ પત્રમાં લખ્યું હતું : ‘તમે બંને મળી એક માણસ, એમ સમજી આ નામ બનાવ્યું. બંનેનાં નામોનો પૂર્વ વિભાગ આમાં આવી જાય છે. મારી સાથેના સહવાસનો તમને લાભ થયો, એ તો અપેક્ષિત જ હતું પણ હરિશ્ચંદ્રનો નિશ્ચય મને બહુ જ ગમ્યો; અને તેનો મને પણ લાભ થયો. બંનેના એકત્વ-નિશ્ચયમાં બ્રહ્મવિદ્યા છુપાયેલી છે.’ ફરી એક પત્રમાં : ‘બ્રહ્મવિદ્યાનો અર્થ છે, તમારું ને મારું દિલ એક હોય અને તમારા સહુને માટે મારા મનમાં એટલો જ પ્યાર હોય, જેટલો પ્યાર મને મારા માટે છે. મારામાં અને બીજાઓમાં કોઈ ભેદ નથી, તેનો જેને અહેસાસ થયો, તેને બ્રહ્મવિદ્યાનો સ્વાદ ચાખવા મળ્યો.’